Tiong-sìn Hiaⁿ-tī

**Tiong-sìn Hiaⁿ-tī** sī Tiong-hôa Chit-pāng ê kiû-tūi chi-it, Chú-tiûⁿ tī Tâi-tiong Chiu-chè Iá-kiû-tiûⁿ. Chiân-sin **Hiaⁿ-tī Chhiūⁿ** sī Tiong-chit ê chhòng-sí kiû-tūi chi-it. Pau-hâm chiân-sin Heng-tē Chhiūⁿ lóng-chóng ū 20 ê kùi koan-kun, sī choân liân-bêng siōng chē; chóng-koan-kun ū 10 ê, kah Thóng-it Sai pêⁿ chē, kāng-khoán sī choân liân-bêng siōng chē. Sui-jiân Tiong-sìn Keng kah Tiong-sìn Hiaⁿ-tī lóng hőng kiò-chò Tiong-sìn, tān-sī le̍k-sú-siōng Tiong-sìn Keng kah Tiong-sìn Hiaⁿ-tī hōaⁿ-pôaⁿ ê bô-kâng, jî-chhiáⁿ Tiong-sìn Hiaⁿ-tī mā sêng-chiap Hiaⁿ-tī Chhiūⁿ ê le̍k-sú, só͘-í tī Tiong-chit kah koaⁿ-hong kì-lo̍k téng-koân mā-sī kah chiân-sin Hiaⁿ-tī Chhiūⁿ ê tūi-sú sio-chiap.

## Le̍k-sú

### Hiaⁿ-tī Pn̄g-tiàm Iá-kiû-tūi (1984-nî－1989-nî)
1984-nî 9-goe̍h 1-hō, jia̍t-ài iá-kiû ê Hiaⁿ-tī Tōa-pn̄g-tiàm Âng--ka 5-hiaⁿ-tī koat-tēng sêng-li̍p "Hiaⁿ-tī Pn̄g-tiàm Iá-kiû-tūi", sī tē-1-tāi Hiaⁿ-tī Chhiūⁿ tūi, kiû-oân lóng-chóng 13 lâng, iû Chan Kì-un tam-jīm chóng-kàu-liān. 1985-nî 3-goe̍h 12, tit-tio̍h Tiong-chèng-poe Sêng-pāng It-cho͘ Kím-phiau-sài koan-kun, chiâⁿ-chò kap-cho͘ sêng-pāng ê tē-10-tūi. Keh-nî tī tē-1-kài Kap-cho͘ Sêng-pāng Liân-sài chhòng-chō 14 liân-sèng ê kì-lo̍k, tit-tio̍h thâu-chi̍t-ê kap-cho͘ sêng-pāng pí-sài koan-kun. 1986-nî 11-goe̍h 1-hō, Hiaⁿ-tī Tōa-pn̄g-tiàm Iá-kiû-tiûⁿ khé-iōng, chiâⁿ-chò tē-1-ki ū ka-kī choan-iōng kiû-tiûⁿ ê kiû-tūi. 1988-nî 9-goe̍h 5-hō, "Chit-pāng Tiû-pī Úi-oân-hōe" khak-tēng Hiaⁿ-tī, Thóng-it, Sam-siong, Bī-choân sī Tiong-hôa Chit-pāng chhòng-sí ê 4-ê kiû-thoân.

### Hiaⁿ-tī Chhiūⁿ (1990-nî－2013-nî)
#### 1990-nî－1999-nî
1990-nî 3-goe̍h 17 Tiong-hôa Chit-pāng khai-bō͘-chiàn tī Tâi-pak Chhī-li̍p Iá-kiû-tiûⁿ chìn-hêng, lo̍h-bóe Hiaⁿ-tī Chhiūⁿ í 3:4 phah-su Thóng-it Sai, Tiuⁿ Éng-chhiong chiâⁿ-chò chit-pāng thâu-chi̍t-ê pāi-chiàn tâu-chhiú. 4-goe̍h 5-hō Sam-siong Hó͘ kah Hiaⁿ-tī Chhiūⁿ 4:4 pêⁿ-chhiú, sī Tiong-hôa Chit-pāng le̍k-sú-siōng tē-1-pái hô-kio̍k. 4-goe̍h 29 Liông-Chiūⁿ-chiàn, Tâi-pak kiû-tiûⁿ thâu-chi̍t-pái móa-tiûⁿ (16,000 lâng). 1992-nî Hiaⁿ-tī Chhiūⁿ téng, ē-pòaⁿ-kùi lóng the̍h-tio̍h koan-kun, kin-kì hit-tang-chūn ê kui-tēng, m̄-bián phah kùi-āu-sài chū-tōng tio̍h chiâⁿ-chò Chit-pāng 3-nî ê chóng-koan-kun, 1993-nî koh í 4 sèng 2 pāi phah-iâⁿ Thóng-it Sai, chiâⁿ-chò Chit-pāng 4-nî ê chóng-koan-kun, mā sī Tiong-hôa Chit-pāng thâu-chi̍t-ê jī-liân-pà ê kiû-tūi. 1994-nî Hiaⁿ-tī Chhiūⁿ koh-chi̍t-pái the̍h-tio̍h téng, ē-pòaⁿ-kùi koan-kun, oân-sêng Tiong-hôa Chit-pāng le̍k-sú-siōng thâu-chi̍t-pái ê saⁿ-liân-pà. 1996-nî 8-goe̍h 3-hō, Tân Gī-sìn, Âng It-tiong, Lí Bûn-thoân, Tân E̍k-siông, Ngô͘ Ho̍k-liân 5-ê-lâng tī Tâi-tiong hō͘ o͘-tō khe̍h chhèng ah cháu. Kāng-nî 11-goe̍h kúi-nā ê Tiong-chit kiû-oân thiàu-chô khì Tâi-oân Tōa-liân-bêng.

#### 2000-nî－2013-nî
2001-nî Hiaⁿ-tī Chhiūⁿ tī 1 sèng 3 pāi ê su-bīn chi-hā liân-iâⁿ 3-tiûⁿ, í 4 sèng 3 pāi tò-iâⁿ, tit-tio̍h Chit-pāng 12-nî ê chóng-koan-kun, 2002-nî koh phah-iâⁿ Tiong-sìn Keng the̍h-tio̍h Chit-pāng 13-nî chóng-koan-kun, oân-sêng liân-pà, 2003-nî tī Tâi-oân Tōa-sài í 4 sèng 2 pāi phah iâⁿ Hèng-lông Gû, oân-sêng tūi-sú tē-2-pái ê saⁿ-liân-pà. Tān-sī 2008-nî tī Chóng-koan-kun-sài phah-su Thóng-it Sai, Hiaⁿ-tī Chhiūⁿ tit-tio̍h tūi-sú thâu-1-ê a-kun. 2009-nî 10-goe̍h 24 Tâi-oân Tōa-sài tē-6-tiûⁿ tī Tâi-lâm Iá-kiû-tiûⁿ tùi-chiàn Thóng-it-sai phah kah 17-kio̍k chiah kiat-sok, sī Tiong-hôa Chit-pāng siōng tn̂g ê iân-tn̂g-chiàn, lóng-chóng 6 tiám-cheng 14 hun, tān-sī 10-goe̍h 25 Hiaⁿ-tī phah-su Thóng-it, chiâⁿ-chò le̍k-sú-siōng thâu-chi̍t-ê liân-sòa 2-tang tī Tâi-oân Tōa-sài sit-lī ê kiû-tūi. Tī koan-kun-chiàn kiat-sok liáu-āu, 10-goe̍h 26 sûi po̍k-hoat ké-kiû sū-kiāⁿ, in-ūi chit-pái sia̍p-àn ê kiû-oân lāi-té tāi-pō͘-hūn sī Hiaⁿ-tī Chhiūⁿ ê kiû-oân, só͘-í koh hō-chò "O͘-Chhiūⁿ Sū-kiāⁿ". 2010-nî Hiaⁿ-tī Chhiūⁿ 4 chiàn choân iâⁿ phah iâⁿ Hèng-lông Gû, the̍h-tio̍h tūi-sú tē-7-ê chóng-koan-kun, mā sī Hiaⁿ-tī Chhiūⁿ ê siōng-bóe chi̍t-ê chóng-koàn-kun. 2013-nî 10-goe̍h 19 Hiaⁿ-tī Chhiūⁿ kiû-thoân táng-sū-tiúⁿ Âng Sūi-hô tī kì-chiá-hōe téng-koân soat-bêng, in-ūi keng-êng chit-pāng 24-nî liáu-chîⁿ chhiau-kòe 10-ek kho͘, Hiaⁿ-tī Tōa-pn̄g-tiàm í-keng bô-hoat-tō͘ kè-sio̍k keng-êng, Âng Sūi-hô piáu-sī in thiám--ah, beh hioh-khùn--ah, ē tī nî-té chhōe bé-chhiú. 11-goe̍h 9-hō À-chiu Chit-pāng Tōa-sài kí-pān ê jia̍t-sin-sài tē-2-tiûⁿ, Hiaⁿ-tī Chhiūⁿ kah Thóng-it Sai pêⁿ-chhiú. Chit tiûⁿ pí-sài mā sī Hiaⁿ-tī Chhiūⁿ ê siōng-bóe chi̍t-tiûⁿ chèng-sek pí-sài, sài-āu kiû-bê tìm n̂g-sek sek-tòa hiòng Hiaⁿ-tī Chhiūⁿ sio-sî. 12-goe̍h 3-hō, Hiaⁿ-tī Tōa-pn̄g-tiàm soan-pò͘ beh kā kiû-tūi bē-hō͘ Tiong-sìn Kim-khòng。

### Tiong-sìn Hiaⁿ-tī (2014-nî－)
#### 2014-nî－2020-nî: Chiù-chhàm tián-ui, 7 nî 6 a

2014-nî 1-goe̍h Tiong-sìn Kim-khòng kong-pò͘ sin-ê tūi-miâ sī "Tiong-sìn Hiaⁿ-tī", pó-liû goân-pún ê tāi-piáu-sek n̂g-sek kah tāi-piáu tōng-bu̍t chhiūⁿ。10-goe̍h tit-tio̍h í-keng 3-tang m̄-bat the̍h-tio̍h ê kùi-koan-kun, tān-sī lo̍h-bóe tī Tâi-oân Tōa-sài í 1 sèng 4 hū su Lamigo Thô-oân。2015-nî soan-pò͘ jīn-ióng Tâi-tiong Chiu-chè Iá-kiû-tiûⁿ. 10-goe̍h Tiong-sìn Hiaⁿ-tī tī Tâi-oân Tōa-sài tang-tiong, bat tit-tio̍h 3 sèng 1 pāi, tān-sī lo̍h-bóe Lamigo Thô-oân tò-iâⁿ, 2016-nî Chóng-koan-kun-sàií 2 sèng 4 pāi phah-su Gī-tāi Sai-gû, 2017-nî in-ūi Lamigo Thô-oân tit-tio̍h siōng, ē-pòaⁿ-kùi koan-kun, nî-tō͘ tē-3 ê Tiong-sìn Hiaⁿ-tī ē-sái kah nî-tō͘ tē-2-miâ ê Thóng-it Sai chìn-hêng Kùi-āu Thiau-chiàn-sài, lo̍h-bóe í 3 sèng 1 pāi phah-iâⁿ Thóng-it Sai, chìn-ji̍p Tâi-oân Tōa-sài, tān-sī koh í 1 sèng 4 pāi su hō͘ Lamigo Thô-oân, liân-sòa 4 tang tī Tâi-oân Tōa-sài sit-lī. 2018-nî sui-jiân sêng-chek 4-tūi siōng-bái, tān-sī tī soán-siù-hōe soán-tio̍h chiok-chē āu-ji̍t chiâⁿ-chò Tiong-sìn Hiaⁿ-tī chú-le̍k ê kiû-oân, mā-sī Hiaⁿ-tī choán-hêng tiōng-iàu ê chi̍t tang. 2019-nî koh phah ji̍p-khì Tâi-oân Tōa-sài, tān-sī lo̍h-bóe í 1 sèng 4 pāi koh chi̍t-pái su-hō͘ Lamigo Thô-oân. 2020-nî Hiaⁿ-tī tī 2015-nî ê ok-bāng koh chi̍t-pái chhut-hiān, tī Tâi-oân Tōa-sài tit-tio̍h 3:1 thiaⁿ-pâi ê iu-sè liáu-āu, lo̍h-bóe hō͘ Thóng-it Sai péng-pôaⁿ, Tiong-sìn Hiaⁿ-tī tò-su, sī 7-nî í-lâi tē-6-pái tī Tâi-oân Tōa-sài sit-lī.

#### 2021-nî－2022-nî: Cha̍p-nî it-khek, tit-tio̍h jī-liân-pà
2021-nî, Tiong-sìn Hiaⁿ-tī 4-chiàn choân-iâⁿ, phah-iâⁿ Thóng-it 7-ELEVEn Sai, chóng-sǹg-sī the̍h-tio̍h tūi-sú tē-8-ê, 11-nî m̄-bat the̍h-tio̍h ê chóng-koan-kun, mā sī Tiong-sìn Kim-khòng chiap-chhiú liáu-āu ê thâu-chi̍t-ê chóng-koan-kun, kiat-sok "7 nî 6 a" ê chiù-chhàm。2022-nî Tiong-sìn Hiaⁿ-tī koh-chi̍t-pái phah ji̍p-khì Tâi-oân Tōa-sài, pēng-chhiáⁿ 4-chiàn choân-iâⁿ phah-iâⁿ Lo̍k-thian Thô-oân tit-tio̍h chóng-koan-kun, oân-sêng jī-liân-pà. Che mā sī Hiaⁿ-tī Chhiūⁿ tī chóng-koan-kun-sài lāi-té thâu-chi̍t-pái tī chú-tiûⁿ hong-ông。

#### 2023-nî: Ōe-bián sit-lī, bô-iân saⁿ-liân-pà
2023-nî 5-goe̍h 10-hō, Tiong-sìn Hiaⁿ-tī hiông-hiông kā chhōa kiû-tūi the̍h-tio̍h jī-liân-pà ê it-kun chóng-kàu-liān Lîm Ui-chō͘ ōaⁿ-tiāu, kái-chò Phêⁿ Chèng-bín. In-ūi siuⁿ tu̍t-jiân--ah, hō͘ kiû-bê hui-siông ê bô-lí-kái。10-goe̍h 22, Tiong-sìn Hiaⁿ-tī phah-su Lo̍k-thian Thô-oân, khak-tēng bô-hoat-tō͘ phah chóng-koan-kun-sài, bô-iân saⁿ-liân-pà。

#### 2024-nî: Tiōng-hoán êng-iāu, cha̍p-koan ta̍t-sêng
2024-nî 9-goe̍h 21 kàu 9-goe̍h 22, tī Tâi-pak Tōa-kī-tàn kí-pān Chiu Su-chê ín-thè-sài, ka-siōng Gō͘-goe̍h-thiⁿ 9-goe̍h21 sài-āu tī Tōa-kī-tàn piáu-ián, 2 tiûⁿ lóng-ū 4-bān ê koan-chiòng, sī Tōa-kī-tàn tē-it, tē-jī-pái móa-tiûⁿ ê lē-hêng-sài. 10-goe̍h 25 tī Tâi-oân Tōa-sài í 4 sèng 1 pāi phah-iâⁿ Thóng-it 7-ELEVEn Sai, tit-tio̍h tūi-sú tē-10-ê chóng-koan-kun.

## Ta̍k-nî Sêng-chek
### Ta̍k-nî Téng Ē Pòaⁿ-kùi kah Choân-nî Chiàn-chek
*( sī liân-bêng le̍k-sú-siōng siōng hó ê sêng-chek)
*( sī tūi-sú siōng-hó ê sêng-chek)

### Kùi-āu-sài Chiàn-chek

## Kiû-oân

## Chù-kái

## Chham-khó Chu-liāu

## Gōa-pō͘ Liân-kiat

* 
* 
* 
* 
* 
* 

Lūi-pia̍t:Tiong-hôa Chit-pāng
Lūi-pia̍t:Tiong-hôa Chit-gia̍p Pāng-kiû Tāi Liân-bêng tūi-ngó͘